# MEGÁLLAPODÁS

# TÉRÍTÉSMENTES VAGYONÁTADÁSRÓL

Amely létrejött egyrészről az **Aligátor Vízilabda Utánpótlás Sportegyesület** (székhelye: 9700 Szombathely, Varasd utca 14., adószáma: 18032736-1-18, nyilvántartási száma: 18-02-0200291, képviseli önálló képviseletre jogosult elnöke Juhász Tibor) (a továbbiakban: Egyesület) között a mai napon, mint tulajdonos, és **átadó** (a továbbiakban: **AVUS S**E),

másrészről **Szombathely Megyei Jogú Város Önkormányzata** (székhely: 9700 Szombathely Kossuth Lajos utca 1-3.; törzsszám: 733656; adószám: 15733658-2-18; statisztikai számjel: 15733658-8411-321-18 képviseli: Dr. Puskás Tivadar polgármester), mint **átvevő** (a továbbiakban: **Önkormányzat)**, együttesen Felek – bármelyikük külön nem nevesítve Fél – között, az alulírott napon és helyen, az alábbi feltételekkel:

1. / Az Aligátor Vízilabda Utánpótlás Sportegyesület tulajdonát képezi a 2018. október 11. napján kiadott nem hiteles tulajdoni lap - szemle másolat adatai alapján a Szombathely belterületi 3684/10/A helyrajzi számon nyilvántartott 2291 négyzetméter alapterületű kivett **uszoda** ingatlan, valamint jogosultja a 2456 négyzetméter nagyságú földrészletre ( hrsz : 3684/10, tulajdonos VASIVÍZ Vas Megyei Víz- és Csatornamű Zártkörűen Működő Részvénytársaság ) bejegyzett földhasználati jognak.

Az ingatlant terheli a tulajdoni lap III.rész tanúsága szerint a Magyar Állam javára (képviseli az Emberi Erőforrások Minisztériuma Sportért Felelős Államtitkársága) 1.470.695 274 Ft, azaz egymilliárd-hatszákilencvenötzer-kétszázhetvennégy Ft erejéig, 2018. március 10. napjától számíttott 15 év időtartamra, adókedvezmény jogcímén bejegyzett jelzálogjog. Ezt meghaladóan az ingatlan per-, teher- és igénymentes.

A jelen megállapodás tárgyát képező 3684/10/A helyrajzi számon nyilvántartott uszoda ingatlant a felek a következőkben „ingatlan” megnevezéssel jelölik.

2./ Az AVUS SE a már meglévő Fedett Uszodát üzemeltető Vasivíz Zrt tulajdonosi hozzájárulásával a látvány-csapatsport támogatását biztosító támogatási igazolás kiállításáról, felhasználásáról, a támogatás elszámolásának és ellenőrzésének, valamint visszafizetésének szabályairól szóló 107/2011. Korm. rendelet alapján a Magyar Vízilabda Szövetség TAO Bíráló Bizottsága KE00209/2013/MVLSZ-4 számú határozatával jóváhagyott eszközfelújítást valósított meg a szombathelyi Fedett Uszoda és Termálfürdő felújítását és bővítését tartalmazó sportfejlesztési program keretében az ingatlanon.

A már meglévő Szombathelyi Fedett Uszoda bővítését szolgáló sportcélú ingatlan megvalósítására irányuló beruházás a társasági adóról és az osztalékadóról szóló 1996. évi LXXXI. törvény (a továbbiakban TAO.tv.) által biztosított pénzeszközökből valósult meg, a szombathelyi Fedett Uszoda bővítésével és felújításával járó projekt költségét adókedvezmény útján biztosította a Magyar Állam.

A létesítmény üzembe helyezése 2018. március 30. napjával kezdődő hatállyal megtörtént és a ráépítés jogcímén megszerzett ingatlan önálló ingatlan-nyilvántartási feltüntetése, az AVUS tulajdonjoga bejegyzése 2018. április 23. napján kelt.

3./ A Felek kötelezettséget vállalnak arra, hogy az Egyesület beruházásában megvalósított létesítmények tekintetében a kötelező alkalmassági, garanciális és szavatossági igényeket a tulajdonjog átruházását követően az Egyesület és Önkormányzat együttesen érvényesíti. Az Egyesület kötelezettséget vállal arra, hogy a kárveszélyt viseli a létesítmény átadásáig, amelyre 2019. január 1. napján kerül sor.

A szerződő felek egyezően rögzítik azt, hogy a jelen vagyonátadásra vonatkozó szerződés joghatálya az 1. pontban körül írt 3684/10/A helyrajzi számon nyilvántartott, „egyéb épület uszoda” megnevezésű ingatlanra terjed ki az Egyesület és az Önkormányzat jelen vagyonátadási megállapodásban rendelkezik tételes vagyoni lista alapján. (1. sz. melléklet)

4./ A szerződő felek kijelentik, hogy tudomásuk van arról, miszerint a VASIVÍZ ZRt. Külön okiratban az Önkormányzat kizárólagos tulajdonába adja, az Önkormányzat pedig tulajdonba veszi, szombathelyi belterületi 3684/8 helyrajzi szám alatt felvett kivett vízmű megnevezésű, valamint a szombathelyi belterületi 3684/10 helyrajzi szám alatt felvett és a természetben a Szombathely, Bartók Béla krt. 41. szám alatt található kivett uszoda, gyógyfürdő megnevezésű ingatlanokat ingyenes tulajdonba adás jogcímén.

5./ Az AVUS SE a jelen szerződés tárgyát képező ingatlant térítésmentesen, 2019. január 1. napi hatállyal, a 2. pontban rögzített beruházás értékének amortizációval csökkentett értékén, azaz……………Ft értéken adja át. A beruházással létrejött és átadásra kerülő vagyontárgyak részletes listája és a beruházás pontos értéke az AVUS SE nyilvántartásaiban és könyvelésében került meghatározásra.

6./ Az AVUS SE tudomásul veszi, hogy az Önkormányzat Közgyűlése 38/2017.(III.2) Kgy. számú határozatában rögzítette, hogy a tulajdonszerzésre úgy kerülhet sor, hogy az az önkormányzat költségvetését nem terhelheti. A szerződő felek megállapodnak abban, hogy a jelen jogügylettel kapcsolatban felmerülő valamennyi közvetlen és közvetett költséget – figyelemmel Szombathely Megyei Jogú Város Közgyűlésének 38/2017. (III.2.) Kgy. sz. határozatban foglaltakra - az AVUS SE visel.

7./ A felek rögzítik, hogy az illetékekről szóló 1990. évi XCIII. törvény 5.§ (1) bekezdése alapján az Önkormányzat és az AVUS SE a szerződés tárgyát képező ingatlantulajdonjogának átruházásával kapcsolatosan illetékmentességet élvez. Az AVUS SE ÁFA visszaigénylésre nem jogosult.

8./ AVUS SE kijelenti azt, hogy a szerződés tárgyát képező ingatlan a tulajdoni lapon feltüntetett terheken túl - per-, teher- és igénymentes,, azokon harmadik személynek olyan joga, amely az Önkormányzat általi jogszerzést korlátozná, vagy kizárná, nem áll fenn. Az AVUS SE tudomásul veszi, hogy az ingatlannal összefüggésben fennálló valamennyi jogviszony tekintetében az Önkormányzat jogutódnak tekintendő, azzal, hogy a tulajdonszerzés megelőzően esetlegesen felhalmozott tartozásokért nem áll helyt.

Az AVUS SE 2019. január 1. napján köteles az ingatlanok birtokát a tulajdoni lapon feltüntetett terheken túl per-, teher- és igénymentes állapotban az Önkormányzatra átruházni. Az Önkormányzat a jelen szerződés aláírásával egyidejűleg lép az ingatlanok birtokába, ettől kezdve jogosult azokat használni, hasznaikat szedni, valamint köteles viselni azok terheit is, továbbá mindazokat a károkat, amelyeknek megtérítésére senkit nem lehet kötelezni.

9./ A felek tudomásul veszik, hogy az átadott, 1./ pontban megjelölt ingatlan vonatkozásában 15 évig a TAO célokban megjelölt sportcélú hasznosítás biztosítására a tulajdonost és a mindenkori használót sportcélú hasznosítási kötelezettség terheli, melyre nézve az AVUS SE, illetve az Önkormányzat, vagy az általa megjelölt önkormányzati gazdasági társaság, illetve sportcélú működtetésére jogosult sportszervezet az ingatlanrészek átadásával egyidejűleg kötelesek megállapodást kötni. (Működtetési és támogatási szerződés) Az AVUS SE jelen szerződés aláírásával egyidejűleg nyilatkozik arról is, hogy az 1) pontban részletesen körülírt ingatlan vonatkozásában a TAO-ra vonatkozó jogszabályokban foglalt kötelezettségeken kívül az Önkormányzatot sem az AVUS-val, sem más harmadik személlyel szemben semmilyen más kötelezettség nem terheli.

10./ A jelen megállapodás megkötésére az Önkormányzat részéről a …/2018. (…) Kgy. számú határozat, míg az AVUS SE részéről a Küldöttgyűlés … számú határozata alapján kerül sor, így felek képviselői jelen megállapodás aláírására teljes körű felhatalmazással rendelkeznek. A felek rögzítik, hogy a hivatkozott határozatok a jelen megállapodás elválaszthatatlan, ...../ számú mellékleteit képezik.

11./ A Felek kötelezettséget vállalnak arra, hogy a jelen szerződéssel kapcsolatos minden jelentősebb tényről, körülményről, illetve az azokban bekövetkezett jelentősebb változásokról egymást haladéktalanul írásban értesítik.

12./AVUS SE kötelezettséget vállal arra, hogy a tulajdonszerzéshez, üzemeltetéshez szükséges valamennyi tervet, műszaki leírást, dokumentációt hiánytalanul egyidejűleg az önkormányzat tulajdonába adja és ezek teljességéről e szerződés aláírásával egyidejűleg nyilatkozik, valamint ezeket az önkormányzat részére átadja. Ezen dokumentumok a következők:

- Gáspár Mérnöki iroda tervdokumentáció

- kiviteli terv dokumentáció

- műszaki átadás átvételi jegyzőkönyv

- egyéves garanciális bejárásra való felszólítás

13./ AVUS SE kötelezettséget vállal arra, hogy az önkormányzattal együtt a jelen megállapodás tárgyát képező ingatlanokat az önkormányzat képviselőjével a jelen megállapodás aláírása előtt a műszaki és egyéb állapot felmérése érdekében bejárja, amiről a felek jegyzőkönyvet vesznek fel.

14./Amennyiben a jelen szerződésnek egy vagy több rendelkezése érvénytelen, semmis és/vagy nem végrehajtható lenne, vagy azzá válna, úgy a Felek kötelezik magukat arra, hogy az érvénytelen, semmis és/vagy nem végrehajtható szerződéses rendelkezést egy érvényes és jelen szerződés céljainak - különös tekintettel a szerződéskötéskor a Felek között fennálló szándékokra - megfelelő rendelkezéssel helyettesítik.

15./ A felek rögzítik, hogy az AVUS SE Magyarországon bejegyzett civil szervezet, amelynek jogügyletkötési képessége korlátozva nincs. Az Önkormányzat az önkormányzati törvényben rögzített jogokkal felruházott helyi önkormányzat, melynek jogügyletkötési képessége korlátozva nincs. Az AVUS SE jelen megállapodásban nyilatkozik, hogy a nemzeti vagyonról szóló 2011. évi CXCVI. törvény 3. § (1) bekezdés 1. pontja szerint átlátható szervezetnek minősül. AVUS SE a jelen szerződés aláírásával feltétlen és visszavonhatatlan hozzájárulását adja ahhoz, hogy az Önkormányzat tulajdonjoga az 1. pontban meghatározott ingatlanra – ingyenes tulajdonba adás jogcímén – az ingatlan-nyilvántartásba bejegyzésre kerüljön.

16./ Az AVUS SE nyilatkozik, hogy teljes körűen meggyőződött arról és beszerezte a TAO jogszabály szerint esetlegesen szükséges hozzájárulásokat ahhoz, hogy a jelen megállapodást megköthesse a 2. pontban megvalósított eszközfelújítás tulajdonjogának átadására. Az AVUS SE a 2. pontban rögzített pályázatának ismeretében rögzíti, hogy minden információt jelen megállapodásban rögzített, amely az eszközfelújításra vonatkozó szövetségi határozatban és egyéb az Önkormányzat által nem ismerét egyéb TAO támogatással összefüggő dokumentumban az AVUS SE-t, mint támogatottat terheli.

17./ Az AVUS SE az alábbiakban rögzíti, hogy a 2/. pont szerinti eszközfelújítással összefüggésben milyen kötelezettségeknek kell eleget tenni, melyek átadására és átvételére felek kötelezettséget vállalnak:

- a társasági adóról és osztalékadóról szóló 1996. évi LXXXI. törvény 22/C §., valamint a 107/2011. (VI. 30.) Korm. rendeletben előírtaknak kell eleget tenni.

18./ A jelen szerződés módosítása vagy kiegészítése csak akkor érvényes, ha az írásos formában történik. Az írásos forma a jelen kikötéstől való eltérés esetére is szükséges.

19./ A felek rögzítik, hogy a jelen megállapodás annak aláírása napján lép hatályba. Ha az aláírások nem ugyanazon a napon történnek, úgy a hatálybalépés időpontja a későbbi aláírás napja.

20./ A szerződő Felek megállapodnak, hogy vitás ügyeiket tárgyalásos úton rendezik, eredménytelenség esetén, a hatásköri szabályoktól függően, kikötik a Szombathelyi Járásbíróság, illetve a Szombathelyi Törvényszék kizárólagos illetékességét.

21./ A jelen szerződésben nem szabályozott kérdésekben a Polgári Törvénykönyvről szóló 2013. évi V. törvény (Ptk.) rendelkezései az irányadóak.

A jelen megállapodás …. példányban készült és …. sorszámozott oldalból, valamint …. mellékletből áll, melyből ….. példány az Önkormányzatot, ….. példány az AVUS SE-t illeti meg. A felek rögzítik, hogy az okirat valamennyi oldalát kézjegyűkkel látták el.

A szerződő felek a jelen megállapodás megszerkesztésével és a földhivatali eljárás lefolytatásával Dr. Kövesdi Zoltán ügyvédet (9700 Szombathely,Géfin Gy. u. 22.) bízzák meg. A jelen megállapodás ügyvédi tényvázlatnak is minősül. Az Önkormányzat képviseletre jogosultjának aláírását dr. Nárai Erna jogtanácsos (kamarai szám: 36074731) ellenjegyzi.

A jelen szerződést a Felek képviselői a jelen szerződést elolvasták, azt értelmezték, majd azt, mint szándékukkal és akaratukkal mindenben megegyezőt aláírták.

Kelt: Szombathely, 2018. …. Kelt: Szombathely, 2018. ….

\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **AVUS SE** | **Szombathely Megyei Jogú**  **Város Önkormányzata** |
| Juhász Tibor  elnök | Dr. Puskás Tivadar  polgármester |

Jelen okiratot szerkesztem és Az Önkormányzat részéről ellenjegyzem

Az AVUS SE. részéről ellenjegyzem

Szombathelyen, 2018. ….. Szombathelyen, 2018. ……